ಅಗತ್ಯ ವಸ್ತುಗಳ ಬೆಲೆ ಏರಿಕೆ: ಕಂಗಾಲಾದ ಜನ ಕೊಪ್ಪಳ: ಜಿಲ್ಲೆಯಲ್ಲಿ ಕೊರೊನಾ ಸೋಂಕು ನಿಯಂತ್ರಣಕ್ಕೆ ಜಿಲ್ಲಾಡಳಿತ ಐದು ದಿನಗಳ ಸಂಪೂರ್ಣ ಲಾಕ್ಡೌನ್ ಮಾಡಿತ್ತು. ಶನಿವಾರ ಅವಧಿ ಮುಗಿದ ನಂತರ ಮತ್ತೆ ಅಗತ್ಯ ವಸ್ತುಗಳ ಖರೀದಿಗೆ ಜನರು ಪರಸ್ಪರ ಅಂತರ ಮರೆತು ಮಾರುಕಟ್ಟೆಗೆ ಲಗ್ಗೆ ಹಾಕಿದರು. ಲಾಕ್ಡೌನ್ ಅನ್ನೇ ನೆಪ ಮಾಡಿಕೊಂಡ ಕೆಲ ವ್ಯಾಪಾರಿಗಳು ಅಗತ್ಯ ವಸ್ತುಗಳ ಕೃತಕ ಅಭಾವ ಸೃಷ್ಟಿಸಿ ಹೆಚ್ಚಿನ ದರಕ್ಕೆ ವಸ್ತುಗಳನ್ನು ಮಾರಾಟ ಮಾಡುತ್ತಿದ್ದಾರೆ ಎಂದು ಗ್ರಾಹಕರು ಆಕ್ರೋಶ ವ್ಯಕ್ತಪಡಿಸುತ್ತಿರುವುದು ಕಂಡು ಬಂತು. ವಿಶೇಷವಾಗಿ ಅಡುಗೆ ಎಣ್ಣೆಯನ್ನು 130 ರಿಂದ 280 ರವರೆಗೆ ಮಾರಾಟ ಮಾಡುತ್ತಿದ್ದಾರೆ ಎಂದು ಅಸಮಾಧಾನಗೊಂಡರು. ತಂಬಾಕು ಉತ್ಪನ್ನಗಳು, ಸಿಗರೇಟ್ ಸೇರಿದಂತೆ ವಿವಿಧ ಪದಾರ್ಥಗಳ ಬೆಲೆ ಗಗನಕ್ಕೆ ಏರಿದ್ದು ವ್ಯಸನಿಗಳು ಗೊಣಗಾಡುತ್ತಲೇ ಖರೀದಿಸುತ್ತಿರುವು ಕಂಡು ಬಂತು.ಕೋವಿಡ್ ಕುರಿತ ಎಲ್ಲಾ ಲೇಟೆಸ್ಟ್ ಅಪ್ಡೇಟ್ಸ್ ಓದಿ ಐದು ದಿನಗಳ ನಂತರ ಮದ್ಯದ ಅಂಗಡಿಗಳು ಆರಂಭವಾತ್ತವೆ ಎಂಬ ನಿರೀಕ್ಷೆಯಲ್ಲಿದ್ದ ಮದ್ಯಪ್ರಿಯರಿಗೂ ನಿರಾಶೆಯಾಯಿತು. ತರಕಾರಿ, ಕಿರಾಣಿ ಬೆಲೆ ಹೆಚ್ಚಳ: ಮೆಣಸಿನಕಾಯಿ ಕೆಜಿಗೆ 50ರಿಂದ 60, ಟೊಮೆಟೊ 20 ರಿಂದ 30, ಒಂದು ಕಟ್ಟು ಸೊಪ್ಪಿಗೆ 10 ಸೇರಿದಂತೆ ಹೆಚ್ಚಿನ ಬೆಲೆಗೆ ಮಾರಾಟ ಮಾಡಲಾಗುತ್ತಿತ್ತು. ಮಾರುಕಟ್ಟೆಯಲ್ಲಿ ಯಾವುದೇ ನಿಗದಿತ ದರವಿಲ್ಲದೆ ಗ್ರಾಹಕರು ಮುಖ ನೋಡಿ ಹೇಳಿದ ಬೆಲೆಗೆ ಖರೀದಿಸುವ ಅನಿವಾರ್ಯತೆ ಉಂಟಾಗಿತ್ತು. ತೊಗರಿ ಬೇಳೆ, ಬೆಲ್ಲ, ಸಕ್ಕರೆ, ಚಹಾಪುಡಿ ಅಡುಗೆ ಎಣ್ಣೆ ಸೇರಿದಂತೆ ವಿವಿಧ ಪದಾರ್ಥಗಳು ಹೆಚ್ಚಿನ ಸಂಖ್ಯೆಯಲ್ಲಿ ಮಾರಾಟವಾದವು. ಸಮಯದ ಅಭಾವದಿಂದ ವ್ಯಾಪಾರಿಗಳು ಲಘುಬಗೆಯಲ್ಲಿ ಹೆಚ್ಚಿನ ದರಕ್ಕೆ ಮಾರಾಟ ಮಾಡುತ್ತಿದ್ದರು. ಅಂಗಡಿಗಳಲ್ಲಿ ದಾಸ್ತಾನು ಇದ್ದರೂ ಇಲ್ಲ ಎಂದು ಹೇಳಿ ಸಾಗಿಸುತ್ತಿರುವುದು ಕಂಡು ಬಂತು. ಕೃಷಿ ಮತ್ತು ಅಗತ್ಯವಸ್ತುಗಳ ಸಾಗಾಟ ಮತ್ತು ಸಂಚಾರಕ್ಕೆ ಯಾವುದೇ ತೊಂದರೆ ಮಾಡಬಾರದು ಎಂಬ ಸೂಚನೆ ಇದ್ದರೂ ಅಲ್ಲಲ್ಲಿ ಪೊಲೀಸರು ತಡೆದು ನಿಲ್ಲಿಸಿ ವಿಚಾರಣೆ ಮಾಡುತ್ತಿದ್ದಾರೆ. ಇದರಿಂದ ಮಾರುಕಟ್ಟೆಗೆ ನಿಗದಿತ ಸಮಯದಲ್ಲಿ ಮತ್ತು ಪ್ರಮಾಣದಲ್ಲಿ ಸರಕು ಬರುತ್ತಿಲ್ಲ ಎಂಬುವುದು ವ್ಯಾಪಾರಿಗಳ ವಾದವಾಗಿದೆ. ಉಗ್ರಾಣಗಳಲ್ಲಿ ದಾಸ್ತಾನು ಇಟ್ಟುಕೊಂಡು ಲಾಕ್ಡೌನ್ ಅನ್ನೇ ನೆಪ ಮಾಡಿಕೊಂಡು ಕೆಲವು ವ್ಯಾಪಾರಿಗಳು ಕೃತಕ ಅಭಾವ ಸೃಷ್ಟಿಸಿ ಹೆಚ್ಚಿನ ಬೆಲೆಗೆ ಮಾರಾಟ ಮಾಡುತ್ತಿದ್ದಾರೆ. ಆದ್ದರಿಂದ ಜಿಲ್ಲಾಡಳಿತವೇ ಅಗತ್ಯವಸ್ತುಗಳ ದರ ನಿಗದಿ ಮಾಡಿ ಎಲ್ಲೆಡೆ ಪಟ್ಟಿ ಅಂಟಿಸಿ ಮಾಹಿತಿ ನೀಡಬೇಕು ಎಂದು ಗ್ರಾಹಕ ನಿಂಗಪ್ಪ ದೊಡಮನಿ ಹೇಳುತ್ತಾರೆ. ಆಹಾರ ಮತ್ತು ನಾಗರಿಕ ಪೂರೈಕೆ ಇಲಾಖೆ ಅಧಿಕಾರಿಗಳು ಗಮನ ಹರಿಸಬೇಕು ಎಂಬುವುದು ಜನರ ಆಗ್ರಹವಾಗಿದೆ. ಸರ್ಕಾರ ಜೂ. 7 ರವರೆಗೆ ಲಾಕ್ಡೌನ್ ವಿಸ್ತರಣೆ ಮಾಡಿದೆ. ಜಿಲ್ಲಾಡಳಿತ ಮೇ 24ರಿಂದ ಏಳು ದಿನ ಲಾಕ್ಡೌನ್ ಮಾಡುವ ಸೂಚನೆ ಇದೆ. ತೊಂದರೆಯಾಗದಂತೆ ನೋಡಿಕೊಳ್ಳಬೇಕು ಎನ್ನುವುದು ಜನರ ಒತ್ತಾಯ. ಖರೀದಿಗೆ ಮುಗಿಬಿದ್ದ ಜನ ಕನಕಗಿರಿ: ಕೊರೊನಾ ನಿಯಂತ್ರಣಕ್ಕೆ ಜಿಲ್ಲಾಡಳಿತ ಘೋಷಿಸಿದ್ದ ಐದು ದಿನಗಳ ಸಂಪೂರ್ಣ ಲಾಕ್ಡೌನ್ ಮುಕ್ತಾಯಗೊಂಡಿತು. ಶನಿವಾರ ಆಹಾರ ಸಾಮಗ್ರಿ ಖರೀದಿಗೆ ಅವಕಾಶ ನೀಡಿದ ಕಾರಣ ಗ್ರಾಮಸ್ಥರು ಅಂಗಡಿ, ಮುಂಗಟ್ಟುಗಳ ಮುಂದೆ ಸಾಮಗ್ರಿ ಖರೀದಿಗೆ ಮುಗಿಬಿದ್ದರು. ರಾಜಬೀದಿ, ಮಹರ್ಷಿ ವಾಲ್ಮೀಕಿ ವೃತ್ತದ ಪರಿಸರದಲ್ಲಿರುವ ಕಿರಾಣಿ, ತರಕಾರಿ, ಇತರ ಅಂಗಡಿ ಮುಂಗ್ಗಟ್ಟುಗಳ ಮುಂದೆ ಜನ ಅಂತರ ಕಾಪಾಡಿಕೊಳ್ಳದೆ ಮುಗಿ ಬಿದ್ದು ಸಾಮಗ್ರಿ ಖರೀದಿಸುತ್ತಿರುವುದು ಕಂಡುಬಂತು. ಅಂಗಡಿಗಳ ಮಾಲೀಕರು ಪದೇ ಪದೇ ಬುದ್ದಿ ಹೇಳಿದರೂ ಗ್ರಾಹಕರು ಕೇಳಲಿಲ್ಲ. ಜಿಲ್ಲಾಡಳಿತ ಸಾಮಗ್ರಿ ಖರೀದಿಗೆ ಎರಡು ದಿನಗಳ ಕಾಲ ಬೆಳಿಗ್ಗೆ 10 ಗಂಟೆ ಒಳಗೆ ಸಮಯಾವಕಾಶ ನೀಡಿ ಮತ್ತೆ ಲಾಕ್ಡೌನ್ ವಿಸ್ತರಣೆ ಮಾಡಿದ ಕಾರಣ ಅಗತ್ಯ ವಸ್ತು ಖರೀದಿಸಲಾಗುತ್ತಿದೆ. ಕೆಲ ದಿನಸಿ ಸಾಮಗ್ರಿಗಳ ದರ ಹೆಚ್ಚಳವಾಗಿದ್ದರೂ ಖರೀದಿಸುವುದು ಅನಿವಾರ್ಯವಾಗಿದೆ ಎಂದು ನೀರ್ಲೂಟಿ, ಹಿರೇಖೇಡ, ಸೋಮಸಾಗರ ಇತರ ಗ್ರಾಮಗಳ ಗ್ರಾಹಕರು ಪ್ರತಿಕ್ರಿಯೆ ನೀಡಿದರು. ಇಲ್ಲಿನ ಪ್ರಮುಖ ರಸ್ತೆಯಲ್ಲಿರುವ ಬಾರ್ ಹಾಗೂ ಮದ್ಯದಂಗಡಿಗಳ ಮುಂದೆ ಗ್ರಾಹಕರು ಸರದಿಯಲ್ಲಿ ನಿಂತು ಮದ್ಯ ಖರೀದಿಸಿದರು. ಖರೀದಿ ಧಾವಂತ: ಅಂತರ ಮಾಯ ಕುಷ್ಟಗಿ: ಸೋಮವಾರದಿಂದ ತಾಲ್ಲೂಕಿನಲ್ಲಿ ಸಂಪೂರ್ಣ ಲಾಕ್ಡೌನ್ ಜಾರಿಗೆ ಬರುವುದರಿಂದ ಶನಿವಾರ ಪಟ್ಟಣದ ಮಾರುಕಟ್ಟೆ ಸೇರಿದಂತೆ ಪ್ರಮುಖ ಸ್ಥಳಗಳಲ್ಲಿ ಜನಸಂದಣಿ ಹೆಚ್ಚಾಗಿತ್ತು. ಕಳೆದ ಐದು ದಿನಗಳಿಂದ ಇದ್ದ ಲಾಕ್ಡೌನ್ ಅನ್ನು ಎರಡು ದಿನ ಸಡಿಲಿಸಲಾಗಿದೆ. ಬೆಳಿಗ್ಗೆ 10 ಗಂಟೆವರೆಗೆ ಮಾತ್ರ ಅಗತ್ಯ ವಸ್ತುಗಳ ಖರೀದಿ ಮತ್ತು ಮಾರಾಟಕ್ಕೆ ಅವಕಾಶ ಇದೆ. ಉಳಿದ ಎಲ್ಲ ಚಟುವಟಿಕೆಗಳಿಗೆ ನಿರ್ಬಂಧ ಮುಂದುವರಿದಿದೆ. ಹಾಗಾಗಿ ತಾಲ್ಲೂಕು ಕ್ರೀಡಾಂಗಣದಲ್ಲಿ ರೈತರ ತರಕಾರಿ ಉತ್ಪನ್ನಗಳ ಸಗಟು ಮಾರಾಟ, ಸಂತೆ ಬಯಲಿನಲ್ಲಿ ಗ್ರಾಹಕರು ತರಕಾರಿ, ದಿನಸಿ ಮತ್ತಿತರೆ ವಸ್ತುಗಳ ಖರೀದಿ ಭರಾಟೆ ಕಂಡುಬಂದಿತು. ಗ್ರಾಮೀಣ ಪ್ರದೇಶದ ಜನರು ಬೆಳಗಿನ ಜಾವದಿಂದಲೇ ಪಟ್ಟಣಕ್ಕೆ ಆಗಮಿಸುತ್ತಿದ್ದರು. ವಾರದಿಂದಲೂ ಭಣಗುಡುತ್ತಿದ್ದ ರಸ್ತೆಗಳಲ್ಲಿ ಬೆಳಗಿನ ಅವಧಿಯಲ್ಲಿ ವಾಹನಗಳ ಸಂಚಾರ ಹೆಚ್ಚು ಇತ್ತು. ಸಾಕಷ್ಟು ಸಂಖ್ಯೆಯಲ್ಲಿ ಜನರು ಸೇರಿದ್ದರಿಂದ ವ್ಯಕ್ತಿಗತ ಅಂತರ ಲೆಕ್ಕಕ್ಕೇ ಬರಲಿಲ್ಲ. ಸೋಂಕಿನ ಭಯವಿಲ್ಲದೆ ಜನರು ನೂಕುನುಗ್ಗಲಿನಲ್ಲಿ ಅಗತ್ಯವಸ್ತುಗಳನ್ನು ಖರೀದಿಸಿದರು. ಎಲ್ಲೆಂದರಲ್ಲಿ ಜನರ ಗುಂಪು ಕಂಡುಬಂದಿತು. ಮದ್ಯದ ಅಂಗಡಿಗಳ ಮುಂದೆ ಗ್ರಾಹಕರಿಂದ ತರಹೇವಾರಿ ಮದ್ಯ ಖರೀದಿ ಧಾವಂತ ಎದ್ದುಕಂಡಿತು. ಹತ್ತು ಗಂಟೆ ವೇಳೆಗೆ ಪೊಲೀಸರು ಬೀದಿಗೆ ಬಂದು ಅಂಗಡಿಗಳನ್ನು ಮುಚ್ಚಿಸುವ ಪ್ರಯತ್ನ ಮಾಡಿದರು. ಅಲ್ಲದೆ ಭಾನುವಾರ ಒಂದು ದಿನ ಮಾತ್ರ ಅಗತ್ಯ ವಸ್ತುಗಳ ಖರೀದಿಗೆ ಅವಕಾಶ ಇದ್ದು ಮತ್ತಷ್ಟು ಜನರು ಜಮಾಯಿಸುವ ಸಾಧ್ಯತೆ ಇದೆ ಎನ್ನಲಾಗಿದೆ. ದರ ಏರಿಕೆ: ಈ ಮಧ್ಯೆ ಕಳೆದ ಒಂದು ವಾರದಿಂದಲೂ ಮಾರಾಟ ಇಲ್ಲದೆ ಕೊಳೆಯುತ್ತಿದ್ದ ತರಕಾರಿ ಹಣ್ಣಿಗೆ ಹಚ್ಚಿನ ಬೇಡಿಕೆ ಬಂದಿದ್ದರಿಂದ ದರದಲ್ಲೂ ಏರಿಕೆ ಕಂಡುಬಂದಿತು. ವಿವಿಧ ತರಕಾರಿಗೆ ಹಿಂದಿನ ದಿನದ ದರಕ್ಕಿಂತ ಎರಡುಪಟ್ಟು ದರ ಹೆಚ್ಚಳವಾಗಿತ್ತು. ಕೇಳುವವರಿಲ್ಲದ ಟೊಮೆಟೊ ಮಾರಾಟ ದರದಲ್ಲಿ ಹೆಚ್ಚಳವಾಗಿ ನಷ್ಟ ಅನುಭವಿಸಿದ್ದ ರೈತರಿಗೆ ಸ್ವಲ್ಪ ಮಟ್ಟಿಗೆ ಅನುಕೂಲವಾಯಿತು ಎಂದು ಮೂಲಗಳು ತಿಳಿಸಿವೆ.